‘ไอแบงก์’กำ1.4พันล้าน ซื้อสิริภิญโญจากแสนสิริ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — อิสลามแบงก์ ตั้งกองทุนอสังหาฯ 1,400 ล้าน ซื้ออาคารสิริภิญโญเป็นสำนักงานใหญ่
นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย (ibank) เปิดเผยว่า ในช่วงต้นปีนี้ธนาคารจะออกกองทุนอสังหาริมทรัพย์อิสลามในวงเงินไม่เกิน 1,400 ล้านบาท เพื่อระดมทุนเข้ามาซื้ออาคารสำนักงานใหญ่ธนาคาร โดยขณะนี้ได้ยื่นแบบแสดงรายการข้อมูล (ไฟลิง) กับคณะกรรมการกำกับหลักทรัพย์และตลาดหลักทรัพย์ (ก.ล.ต.) ไปแล้ว
แหล่งข่าวจากธนาคารอิสลาม เปิดเผยว่า พื้นที่ที่ผู้ใหญ่ได้เจรจาติดต่อขอซื้อมี 2 พื้นที่ คือ อาคารสิริภิญโญ ถนนศรีอยุธยา และอาคารสำนักงานย่านถนนราชปรารภ
“มีความเป็นไปได้สูงมากที่จะเป็นอาคารสิริภิญโญ ซึ่งเดิมเป็นสัญญาเช่า แต่ขณะนี้มีเจ้าของรายเดียว คือ กลุ่มแสนสิริ ซึ่งได้ซื้อมาจากธนาคารกสิกรไทยในราคา 540 ล้านบาทเศษ มีขนาดพื้นที่เช่า 1.8 หมื่นตารางเมตร ตั้งอยู่บนเนื้อที่ 2 ไร่ 3 งาน 13.4 ตารางวา แต่มีสัญญาเช่าอีก 14 ปี ราคาประเมิน 1,2501,300 ล้านบาท” แหล่งข่าวเปิดเผย
แหล่งข่าวเปิดเผยว่า หากธนาคารตั้งกองทุนขึ้นมาเพื่อซื้ออาคารดังกล่าว ธนาคารอิสลามก็จะได้สองเด้ง คือ มีรายได้ในฐานะผู้ถือหน่วยลงทุนทันที เพราะมีผู้เช่า 100% และมีรายจ่ายในฐานะผู้เช่าอาคารให้กับกองทุน ซึ่งจะทำให้ผลตอบแทนต่อทุนของธนาคารดีขึ้น เพราะไม่ต้องใช้เงินก้อนไปลงทุนสร้างอาคารใหม่ แต่ในระยะยาวธนาคารสามารถเป็นเจ้าของอาคารได้